da da da da da da nb da nb en da da da da da da da da da da da da da da da da da da da da da da da da da da de en en
Godt nytår - DCF er klar til 2009 - Svanholm Cricketklub
Søndag d. 4. januar 2009 kl. 12:00 af Henrik Pfaff
Thomas Kentorp: Jeg skal hermed ønske jer et godt nytår. Jeg håber, at I er klar til udfordringerne i 2009. I DCF bestyrelsen er vi optimistiske og forberedte til det kommende år. Der er meget at glæde sig til, og jeg kan nævne følgende om opgaverne og turneringerne i 2009.
Kære cricketklubber og cricketspillere i Dansk Cricket-Forbund (DCF)
Jeg skal hermed ønske jer et godt nytår. Jeg håber, at I er klar til udfordringerne i 2009. I DCF bestyrelsen er vi optimistiske og forberedte til det kommende år. Der er meget at glæde sig til, og jeg kan nævne følgende om opgaverne og turneringerne i 2009:
DCF's repræsentantskabsmøde er blevet fastlagt til søndag den 1. marts 2009, kl. 11.00 på Svanholm Park. Sekretariatsleder Ole Roland og økonomiansvarlig i bestyrelsen Umair Butt har lovet, at vi kan have regnskabet for 2008 færdigt til den 1. marts 2009. Det vil i så fald være det hurtigste årsregnskab, som DCF nogensinde har færdiggjort. Blot 2 måneder efter regnskabsafslutning. Det siger alt om, hvor solidt og struktureret Ole Roland og Umair Butt arbejder. Tak for en kæmpeindsats i 2008 til disse to DCF allroundere. ’I gør det nemt at være formand.’
B-Verdensmesterskaberne foregår i Johannesburg i Sydafrika i april 2009 (World Cup Qualifier), hvor landsholdet skal spille mod 11 andre lande om retten til at deltage i World Cup i 2011. Landstræner Peter Palle Klokker og assistenttræner Neil Foster arbejder utrætteligt med at få vores spillere klar til både træningsturen i marts og efterfølgende de indledende VM-kampe mod Bermuda, Kenya, Holland og UAE i Sydafrika.
Økonomien i ICC er trods finanskrise og aflyste turneringer i Pakistan og Indien så stærk, at der kan deles stadig flere midler ud til de associerede lande. Vi nyder godt af dette i DCF og har netop afleveret vores strategi- og handlingsplan for de kommende 3 år til ICC Europe v/ Richard Holdsworth. DCF bliver en større organisation med flere aktiviteter i fremtiden. Vi er nødt til at få professionaliseret en del af opgaver. Vi kan ikke kun klare os med frivillig arbejdskraft. Bestyrelsen vil orientere nærmere om dette på Repræsentantskabsmødet den 1. marts 2009.
De danske ungdomslandshold er inviteret til ICC Europe turneringerne i2009. U15 spiller i Skotland i dagene den 19. juli til den 24. juli 2009. U17 spiller i Belfast fra den 27. juli til den 1. august 2009. U19 spiller på Jersey i dagene den 14. juli til den 20. juli 2009, og A-teamet spiller i Holland fra den 11. august til den 13. august 2009. Eliteungdomsudvalget i DCF er i fuld gang med forberedelserne til disse turneringer. Det er fortsat hensigten, at de udenlandske trænere/spillere i klubberne skal assistere med træningen af vores ungdomslandsholdsspillere.
I 2009 fylder ICC 100 år som 'paraplyorganisation' for de cricketspillende lande (ICC Centenary). Det vil blive fejret ved diverse arrangementer, blandt andet i slutningen af juni 2009 i London. I den anledning er DCF blevet bedt om at udpege nogle af vores mange dygtige ledere i cricketklubber til en hædersbevisning. Vi er i gang med denne proces, og der er heldigvis mange ildsjæle og frivillige ledere at vælge imellem.
DCF vil igen forsøge at få MAAZAsom sponsor i 2009 til voresTwenty/20 Cup. Kampene med 120 bolde til hvert hold har taget verden og Danmark med storm. DCF vil udnytte populariteten til at fortælle omverden, at cricket ikke behøver at være en langsommelig og tidsrøvende sport. Vi har fået moderniseret sporten og gjort cricket nemmere at forstå.
Efter at have mødt vores breddekonsulenter Mickey Lund og Jacob Larsen har Middlesex CCC taget initiativ til et samarbejde med DCF om talentudvikling og udveksling af erfaringer. Det siger meget om vores breddekonsulenters engagement og ihærdighed, at London klubben Middlesex CCC, som har hjemmebane på Lord’s Cricket Ground har fået øje på ’lille Danmark’. Vi er selvfølgelig ikke helt naive. Middlesex håber selvfølgelig, at vi har en ny Amjad Khan løbende rundt i en af vores cricketklubber. Det har vi ingen problemer med. Amjad Khan har givet DCF og Danmark meget reklame i England i de 8 år, hvor Amjad imellem skadespauserne har kastet verdens bedste gærdespillere ud eller fået dem grebet i slip med sin fastbowling.
Der er taget initiativ til en Royal Nordic Cup, hvor et dansk Twenty/20 landshold skal spille mod Finland, Norge og Sverige en weekend i juli 2009 på Svanholm Park. Næstformand Ole Mortensen og Cricket Finlands formand Andrew Armitage er i gang med forberedelserne til denne turnering, hvor DCF som det store forbund i Norden skal være vært på det imponerende Svanholm Park.
DCF's hjemmeside har altid været opdateret og velfungerende takket være vores flittige webmaster Peter Power og den allestedsnærværende journalist og kommentator Søren Nissen. Nu skal DCF hjemmesiden ind under DIF's website system, hvilket betyder, at der kan gives direkte skriverettigheder til flere DCF personer. Vi vil således få en endnu mere dynamisk webside fremover. En stor tak til Peter Power og Søren Nissen for altid at sikre en god kommunikation og formidling af cricketstof på hjemmesiden.
Ved udgangen af 2009 er målet, at DCF's økonomi er stabil, at det danske landshold er blandt de 20 bedste lande i verden, og at antallet af cricketspillere i landet eropadgående.
Vores Cricket Årsskrift ligger færdigredigeret på trykkeriet i Holstebro og vil blive sendt ud i løbet af januar 2009. Jeg vil i den anledning sige tak til Lars Hansen, Jørgen Jønsson, Peter Power og Olav Bennike, som har stået for redigering, journalistik, fotos og statistik.
I Årsskriftet vil der kunne læses om vores succeser og præstationer i 2008, men jeg vil da lige gentage et par highlights her:
Vores indendørs landshold (U 19) vandt Europamesterskabet i Finland i februar 2008. Tillykke til de dygtige unge spillere og deres ledere og trænere Jörg Krüger, Bobby Chawla og Ole Mortensen.
Imajudvidede DCF vores stab af ansatte med endnu en breddekonsulent (Jacob Larsen), der har fokus på udviklingen af cricket på Fyn og i Jylland.
Landsholdet vandt over Holland i en landskamp på Svanholm Park i maj 2008. Landsholdets anfører Frederik Klokker scorede endnu et century for Danmark i denne kamp.
MCC besøgte Danmark i juli 2008 med et stærkt hold, som slog Danmark i kampe på Svanholm Park og i Solvangsparken, Glostrup. Der var stor ros til fra MCC for de flotte baner i Danmark.
Vores ungdomslandshold kom hæderligt igennem ICC-Europe turneringerne i juli / august 2008.
Landsholdet vandt bronzemedaljer ved ICC-Europe Europamesterskabet i Dublin i juli 2008 efter sejre over Italien og Norge. Et stort tillykke til vores dygtige landstræner Peter Palle Klokker og selvfølgelig til spillerne, som ofrer stort set alt deres ferie og fritid på at spille på det danske cricketlandshold. Held og lykke i april 2009 i Johannesburg, Sydafrika.
Dansk XL (Forty Club) var vært ved den årlige trekantturnering med England og Holland i Nykøbing Mors i juli 2008. Dansk XL vandt turneringen efter en sejr over England i finalen. En stor tak og et tillykke til præsident Ole Christiansen, kasserer Folmer Christiansen og sekretær Kjeld Lyngsø, som sammen med Nykøbing Mors Cricket Club havde arrangeret den vellykkede turnering. En speciel lykønskning til DCF’s bestyrelsesmedlem og Forty-stjerne Kurt Østergaard, som var den gladeste mand på Mors den solskinsdag, hvor Danmark tog guldet. (Den næstgladeste var Buller fra Fredericia CC).
6danske dommere har dømt i internationale kampe og turneringer under ICC. Niels Bagh dømte flere One Day International (ODI) kampe i 2008. Der ydes et flot arbejde i dommerudvalget i DCF. En speciel tak til Bjarne K. Jensen for at sikre, at der var kvalificerede dommere til kampene i DCF’s elitedivision og 1. division i 2008.
Glostrup CC blev danske mestre og vandt MAAZA Twenty/20 turneringen, mens Svanholm CC blev pokalmestre i 2008. Tillykke til Glostrup med klubbens første danmarksmesterskab efter et utal af sølvmedaljer. Klubben har lovet, at mesterskabet er startskuddet til ’Operation ungdomscricket i Glostrup’.
I 2008 har vi i DCF haft seks bestyrelsesmøder og desuden mange ad hoc møder om specifikke opgaver. I den forbindelse vil jeg sige tak til Søren Henriksen, som er ordstyrer og dagsordensansvarlig på møderne. Søren Henriksen har som tidligere fastbowler den naturlige autoritet, der skal til for at få møderne fornuftigt gennemført. I oktober 2008 supplerede vi DCF bestyrelsen med Injam Khokhar, som har sagt ’ja tak’ til at blive turneringsleder i 2009. Injam Khokhar afløser således Torsten Ørhøj, som har været vores turneringsleder i vistnok seks år. Jeg vil sige ’mange tak’ til Torsten Ørhøj for et kæmpearbejde for DCF, og jeg håber, at vi stadig kan fastholde Torsten Ørhøj som leder i DCF.
Jeg vil slutte med at fortælle, at der heldigvis stadig er 2.100 aktive cricketspillere i 32 klubber i Danmark ved udgangen af 2008. I den forbindelse skal der lyde en helt speciel tak til breddekonsulent Mickey Lund, som yder en indsats langt udover, hvad vi kan forlange af en halvtidsstilling. Mickey Lund er DCF’s indpisker og holder os alle i bestyrelsen ’på stikkerne’ med sine initiativer og idéer til at få flere og bedre cricketspillere i Danmark.
Vi ses i hallerne til indendørscricket, til DCF’s Repræsentantskabsmøde den 1. marts 2009 og på cricketbanerne i 2009.